CELEX: 62014TN0013
Language: el
Date: 2014-01-07 00:00:00
Title: Υπόθεση T-13/14: Προσφυγή που ασκήθηκε στις 7 Ιανουαρίου 2014 — Ουγγαρία κατά Επιτροπής

8.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 71/25
            
         
      Προσφυγή που ασκήθηκε στις 7 Ιανουαρίου 2014 — Ουγγαρία κατά Επιτροπής
      (Υπόθεση T-13/14)
      (2014/C 71/48)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ουγγαρία (εκπρόσωποι: M.Z. Fehér και K. Szíjjártó)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση C(2013) 7136 τελικό της Επιτροπής, της 31ης Οκτωβρίου 2013, περί της μερικής επιστροφής της κρατικής οικονομικής ενισχύσεως που καταβλήθηκε σε οργανώσεις παραγωγών για τα επιχειρησιακά προγράμματα που τέθηκαν σε εφαρμογή στην Ουγγαρία το 2011.
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα διατείνεται ότι η Επιτροπή υπερέβη τις αρμοδιότητές της, παραβιάζοντας τις εφαρμοστέες διατάξεις του δικαίου της Ένωσης, όταν καθόρισε το αντιστοιχούν στην Ουγγαρία ποσό της μερικής επιστροφής της κρατικής οικονομικής ενισχύσεως που καταβλήθηκε το 2011 σε οργανώσεις παραγωγών οπωροκηπευτικών.
      Κατά την προσφεύγουσα, το δίκαιο της Ένωσης δεν παρέχει στην Επιτροπή τη δυνατότητα, στο πλαίσιο της αποφάσεως για την κοινοτική μερική επιστροφή της κρατικής οικονομικής ενισχύσεως που καταβλήθηκε, κατά το άρθρο 103ε του κανονισμού 1234/2007 (1) του Συμβουλίου, σε οργανώσεις παραγωγών οπωροκηπευτικών, να επιτρέπει την επιστροφή μόνο των ποσών τα οποία η Ουγγαρία χαρακτήρισε ως «προβλεπόμενα» ή «υπολογιζόμενα» στην αίτησή της για τη χορήγηση της κρατικής ενισχύσεως.
      Η προσφεύγουσα θεωρεί ότι, κατά το άρθρο 103ε του κανονισμού 1234/2007 του Συμβουλίου, η άδεια της Επιτροπής ως προς την κρατική ενίσχυση αφορά μόνον τη χορήγηση της ενισχύσεως και όχι τον καθορισμό, εκ μέρους της Επιτροπής, ανωτάτου ορίου της δυνάμενης να χορηγηθεί ενισχύσεως. Κατά την προσφεύγουσα, το ανώτατο αυτό όριο καθορίζεται σαφώς με τον κανονισμό 1234/2007, ο οποίος προβλέπει ότι η κρατική ενίσχυση δεν μπορεί να υπερβεί το 80 % των χρηματοδοτικών εισφορών των μελών ή των οργανώσεων των παραγωγών στο επιχειρησιακό ταμείο. Οι σχετικοί με την κοινοτική μερική επιστροφή της κρατικής ενισχύσεως κανόνες δεν παρέχουν στην Επιτροπή τη δυνατότητα, στο πλαίσιο εγκρίσεως της εν λόγω μερικής επιστροφής, να καθορίζει ως ανώτατο όριο επιστροφής το ποσό το οποίο το κράτος μέλος κοινοποίησε στην Επιτροπή, στο πλαίσιο της αιτήσεώς του για τη χορήγηση της ενισχύσεως, ανεξαρτήτως του αν πρόκειται για το συνολικό ποσό της ενισχύσεως ή του ποσού της ενισχύσεως που προβλέπεται για ορισμένες οργανώσεις παραγωγών. Τούτο ισχύει, κατά μείζονα λόγο, καθόσον η Ουγγρική Κυβέρνηση, κοινοποιώντας τα ποσά αυτά, διευκρίνισε ότι επρόκειτο απλώς για προβλεπόμενα ή υπολογιζόμενα ποσά.
      Εξάλλου, η προσφεύγουσα διατείνεται ότι η Επιτροπή έχει το δικαίωμα να εξετάζει αν το ποσό της πράγματι καταβληθείσας ενισχύσεως δεν υπερέβη το προαναφερθέν ανώτατο ποσό του 80 %, ή αν η ζητηθείσα επιστροφή δεν υπερβαίνει το 60 % της καταβληθείσας ενισχύσεως, αλλά δεν έχει το δικαίωμα καθορισμού ως ανώτατο όριο επιστροφής τα αναφερόμενα στην αίτηση χορηγήσεως της ενισχύσεως, ειδικότερα όταν έχει τονιστεί στην αίτηση ο προσωρινός ή προβλεπόμενος χαρακτήρας των στοιχείων αυτών. Όταν, για διάφορους λόγους, το ποσό της κρατικής ενισχύσεως που αντιστοιχεί σε οργανώσεις παραγωγών μεταβληθεί κατά τη διάρκεια του έτους, η κοινοτική μερική επιστροφή θα λάβει χώρα για το ποσό της πράγματι καταβληθείσας ενισχύσεως, καθόσον πληρούνται οι προϋποθέσεις που επιβάλλει συναφώς το δίκαιο της Ένωσης.
      
         (1)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ΕΕ L 299, σ. 1).